»O! N'eo ket se eo! Ugent vloaz zo bremañ abaoe m'on bet dilezet... dilezet a-raok m'oa bet ganet ma mab... e vab... Ha m'eo bev c'hoazh, n'eo nemet dre zegouezh, rak, Aotrou Doktor... en nozvezh kentañ, em boa klasket lazhañ anezhañ!... Ya, sellit eeun ouzhin!... Ma-unan-penn e oan... kouezhet en dizesper... Nann, n'on ket o klask digarezioù... Ha me ha berniañ pallennoù ha liñselioù warnañ gant ar soñj e vije bet mouget dindane... Da darzh an deiz, aonik, em boa tennet ar pallennoù diwarnañ... ha klevet ur wic'hadenn! Ya, gwic'hal a rae - alan a zeue dioutañ - bev e oa!«